b'\n_START_ARTICLE_\n\xc5\xa0tola\n_START_PARAGRAPH_\n\xc5\xa0tola (gr\xc5\xa1ko \xcf\x83\xcf\x84\xce\xbf\xce\xbb\xce\xae [stol\xc4\x93], lat. stola = dolga zgornja halja) je dolgo, \xc5\xa1iroko, \xc5\xa1alu podobno ogrinjalo, navadno iz krzna ali tkanine._NEWLINE_\xc5\xa0tola je najpomembnej\xc5\xa1e liturgi\xc4\x8dno obla\xc4\x8dilo pri katoli\xc5\xa1kem bogoslu\xc5\xbeju, uporabljajo pa jo tudi druge kr\xc5\xa1\xc4\x8danske skupnosti. Narejena je iz najve\xc4\x8dkrat iz vezene tkanine (po navadi svile), na kateri so izvezeni razni vzorci in kr\xc5\xa1\xc4\x8danski simboli. Barva \xc5\xa1tole se pri bogoslu\xc5\xbeju spreminja glede na obdobje liturgi\xc4\x8dnega leta. Podoba sedanje \xc5\xa1tole je nastala iz starodavne ovratnice ali ogrinjala. \xc5\xa0tola je znamenje duhovni\xc5\xa1tva pri opravljanju bogoslu\xc5\xbeja. Nositi jo smejo diakoni (prva stopnja duhovni\xc5\xa1tva), duhovniki in \xc5\xa1kofje, (med njimi tudi kardinali in pape\xc5\xbe). Diakoni nosijo \xc5\xa1tolo prek levega ramena in prsi. Imajo jo pri sveti ma\xc5\xa1i in pri delitvi zakramentov ter blagoslovov. Pri spovedi ima duhovnik \xc5\xa1tolo vijoli\xc4\x8dne barve, ki je barva resnosti, spokornosti, odpovedi in duhovnega o\xc4\x8di\xc5\xa1\xc4\x8denja.'